8. schôdza NR SR - 4.deň - A. dopoludnia
Dátum: 2020-06-09
Poslanec: Kašper, Igor (SME RODINA)
Druh vystúpenia: Vystúpenie v rozprave

7. Dobrý deň všetkým. Pán predsedajúci, pán minister, milé kolegyne, kolegovia, ja som si dovolil pár poznámok k rozprave k tomuto, myslím si, že veľmi významnému zákonu a po zákonoch z dielne ministerstva práce, sociálnych vecí a rodiny pána Milana Krajniaka, po zákonoch z dielne ministra financií odkladu splátok prichádza ako keby taká tretia čerešnička na torte, a to je zákon o dotácii na nájomnom. O tom, že je spravodlivý a férový, myslím si, že nie je pochýb a že tak ako koalícia, aj opozícia, verím, že tento návrh podporia. Dôkazom je aj to, že mnohé, mnohí, mnohé iné krajiny oceňujú tento náš prístup, napríklad aj vicepremiér Karel Havlíček, ktorý je zároveň aj minister priemyslu a obchodu, verejne niekoľkokrát priznal, že mu to bolo dokonca ako inšpirujúci príklad, čo sa, samozrejme, veľmi teším. Vytkol by som pár vecí, ktoré ma teda zaujali v tomto zákone. To, že sme nastavili 50-percentný strop, je, myslím, veľmi dobré a veľmi vhodné. Potešilo ma aj to, že sme automaticky do tohto zákonu dali to, že štátni prenajímatelia nebudú mať inú možnosť, iba tú, že budú musieť využiť túto 50-percentnú dotáciu. To znamená, že neprenesú na svojich nájomcov žiadnu inú ťarchu a že, že sme im nedali prakticky inú možnosť, čo sa veľmi teším. Dôležité je aj to, že to je dotácia podľa môjho názoru, nie príspevok, a to preto, že týmto ako keby si dávame pozor na to, aby sme vedeli odhaliť nejakých podvodníkov, ktorí si budú musieť alebo budú si chcieť umelo nejakým spôsobom či už navyšovať nájmy, alebo týmto spôsobom ich, samozrejme, oveľa ľahšie, oveľa ľahšie odhalíme, keďže to nie je príspevok, ale dotácia. To, že je to veľká pomoc nielen pre malých, ale aj veľkých nájomcov, je, samozrejme, všetkým jasné, ale prichádza tu aj k takému efektu, by som povedal, takej tzv. odloženej spotreby, a to je to, že prečo je to veľmi dôležité, že tí malí nájomcovia či rôzni obchodníci, alebo služby, ktoré prevádzkujú, či už predávajú tovary, alebo teda prevádzkujú službu, sa ich to dotkne neskôr, samozrejme. Lebo keď im pomôžeme tie dva-tri mesiace s nájmami, ale pri kúpe napríklad, ja neviem, nábytku, auta alebo veľkej elektroniky sa tí ľudia rozhodujú teraz inak. To znamená, že tú spotrebu si odložia na neskoršie mesiace, a keďže tí malí nájomcovia mali zavreté tie svoje obchodíky, tak nieže len nemali tržbu, ale nemali ani z čoho zaplatiť to nájomné. Takže toto je, toto je taký malý efekt, ktorý, ktorý je. Samozrejme, dôležitá je aj refundácia, ktorá, myslím, že v zákone myslí aj na to. To znamená, že tí, ktorí napriek všetkému nejakým spôsobom tie nájmy včas uhradili, tak budú si môcť, budú si môcť tie nájmy refundovať. Pán minister kýve hlavou, tak to mám radosť, že to je, že to je prakticky tiež v tom. Chcel by som ešte povedať aj to, že niektorí kolegovia, teda hlavne z opozície, častokrát hovoria, že táto vláda nie je sociálna a že opatrenia, ktoré robí, nie sú až také sociálne, tak ja si myslím, že aj toto je dôkaz a že to nie je pravda, keďže sme vzorom aj pre iné krajiny napriek tomu, že napríklad v Čechách alebo v Nemecku boli, boli pri posledných štátnych rozpočtoch prebytky, kdežto u nás neboli a my sme tie peniaze na to museli hľadať trošku inak. Takže toto je dôkaz, že určite sociálny štát sme a že všetky tieto opatrenia, ktoré sú prijaté, či už tie, ktoré som spomenul, a hlavne, hlavne tento, o ktorom dnes hovoríme, ako dotácia pre nájomníkov, aj z môjho okolia, určite aj z vášho, nás bombardovalo množstvo ľudí, ktorých sa to dotýka. Ja som teda veľmi rád a hrdý a zodvihnem za toto ruku a budem veriť, že tak urobíte aj vy. A na záver by som chcel pochváliť jednak či pána ministra, alebo všetkých kolegov, ktorí sa podieľali na tomto zákone, a veľmi rád za to aj s kolegami zodvihnem ruku. Ďakujem pekne.